**KESZTHELY VÁROS ÖNKORMÁNYZATA KÉPVISELŐ-TESTÜLETE**

**30/2019. (XII. 13.) önkormányzati rendelete**

**az államháztartáson kívüli forrás átvételéről és átadásáról szóló 18/2014. (VI.26.) önkormányzati rendelet módosításáról**

Keszthely Város Önkormányzata Képviselő-testülete az Alaptörvény 32. cikk (2) bekezdésében meghatározott jogalkotói hatáskörében és a Magyarország helyi önkormányzatairól szóló 2011. évi CLXXXIX. törvény 41.§ (9) bekezdésében rögzített feladatkörében eljárva a következőket rendeli el.

1. § Az államháztartáson kívüli forrás átvételéről és átadásáról szóló 18/2014. (VI.26.) önkormányzati rendelet (továbbiakban: Rendelet) 4. §-a helyébe az alábbi 4. § lép:

„4.§ (1) A támogatások odaítéléséről – a (2) bekezdés figyelembe vételével - a tárgyévi költségvetési rendeletben foglaltak alapján a képviselő-testület, a polgármesteri keret terhére nyújtott támogatások odaítéléséről a polgármester, a képviselő-testület bizottságai rendelkezésére álló támogatási keretek felosztásáról az illetékes szakbizottság (a továbbiakban együtt: támogatást nyújtó) dönt.

(2) Alapítványi forrás átadásáról és átvételéről a képviselő-testület dönt.

(3) Támogatásban részesülhet az a támogatott

a) amelynek javára az önkormányzat mindenkori költségvetési rendeletének előirányzatában címzett támogatás került megállapításra,

b) amely szervezet az önkormányzathoz a támogatás iránt – a (4) bekezdésben foglaltaknak megfelelő - kérelmet nyújtott be és

c) a korábban kapott támogatással határidőre, hitelesített bizonylatokkal elszámolt.

Nem részesülhet támogatásban az a kérelmező, akivel szemben a mindenkor hatályos vonatkozó jogszabályi előírásokban foglalt kizáró feltételek bármelyike is fennáll.

(4) A céljellegű támogatási kérelmet írásban kell benyújtani. A kérelem mellé támogatott csatolni köteles

1. nyilatkozatot a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, illetve érintettség fennállásáról, vagy hiányáról,
2. közzétételi kérelmet a közpénzekből nyújtott támogatások átláthatóságáról szóló 2007. évi CLXXXI. törvény 8.§ (1) bekezdés szerinti érintettségről.

(5) A kérelem benyújtásakor a támogatást kérőnek továbbá nyilatkoznia kell, hogy:

1. nincs az állami adó- és vámhatóságnál nyilvántartott adótartozása, valamint köztartozása,
2. nem áll csőd-, felszámolási vagy végelszámolási eljárás alatt,
3. megfelel a rendezett munkaügyi kapcsolatok követelményeinek,
4. ÁFA adóalany, illetve adólevonási jog illeti-e meg,
5. a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül,
6. a 2011. évi CLXXV. törvény értelmében beszámolója, valamint közhasznú szervezet esetén közhasznúsági jelentése letétbe helyezésre került.

(6) A támogatásra vonatkozó döntésnek tartalmaznia kell a támogatott nevét, a támogatás összegét, valamint a támogatás célját.”

2. § A Rendelet 5. § (1) bekezdésének h) és i) pontja az alábbiak szerint módosul:

„5. § (1) Az önkormányzat által nyújtott céljellegű, fejlesztési vagy működési célú támogatások esetén – értékhatárra vonatkozó korlátozás nélkül - a támogatás folyósítására megállapodást kell kötni a támogatottal. A megállapodásnak tartalmaznia kell:

 a) a megállapodó felek megnevezését, címét, képviseletében eljáró személyeket,

 b) a forrás nyújtásáról szóló döntés számát,

 c) a forrás összegét,

 d) a forrás felhasználásának célját,

 e) a forrás felhasználásának feltételeit,

 f) a pénzügyi teljesítést,

 g) a teljesítés ütemezését,

 h) a nem cél szerinti felhasználás, továbbá a jogosulatlan igénybevétel esetén a visszatérítési kötelezettséget, a visszatérítés időpontját, időtartamát és feltételeit,

 i) a pénzügyi elszámolás módját, helyét és idejét (céljellegű támogatásról lehetőleg a cél megvalósulását követő hónap utolsó napjáig, általános működési támogatás esetén február 28-ig kell elszámolni, felhalmozási célú támogatások esetében az elszámolási határidőt a teljesítéshez kapcsolódóan kell meghatározni),

 j) a megállapodásban vállalt kötelezettségek nem teljesítésének következményeit.

…”

3. § A Rendelet 5. § (8) bekezdése az alábbiak szerint módosul:

„5. §

…

(8) A fel nem használt támogatást, valamint elutasított, vagy részben elutasított elszámolás esetén az annak megfelelő támogatási összeget a támogatottnak az önkormányzat számlájára vissza kell fizetnie.

…”

4. § A Rendelet 6. § (1) bekezdésének a) és b) pontja az alábbiak szerint egészül ki:

„6. § (1) A nyújtott támogatás célnak megfelelő, jogszerű felhasználásáról a támogatott köteles a támogatási megállapodásban foglalt határidőig elszámolni az alábbiak szerint:

 a) Eseti támogatások:

 A támogatott köteles az elszámoláshoz az alábbi dokumentumokat becsatolni:

 aa) kitöltött elszámoló lap,

ab) a támogatott képviselője által hitelesített számlamásolatok (az elszámolásban feltüntetett és csatolt bizonylatmásolatok eredeti példányain szükséges feltüntetni a támogatót, a határozatszámot, a támogatás jogcímét),

ac) a támogatási megállapodásban/szerződésben előírt egyéb dokumentumok.

 b) Általános működési célú támogatások:

A támogatás szabályszerű felhasználásának ellenőrizhetősége érdekében a támogatott köteles az önkormányzati támogatásról számvitelében elkülönített nyilvántartást vezetni.

A támogatott köteles az elszámoláshoz az alábbi dokumentumokat becsatolni:

ba) az éves gazdálkodását és működését bemutató szöveges és számszaki beszámoló,

bb) az önkormányzati támogatás felhasználását dokumentáló főkönyvi kivonat, naplófőkönyv kivonata stb.

bc) a támogatási megállapodásban/szerződésben előírt egyéb kimutatások, dokumentumok.

Amennyiben az elkülönített nyilvántartás feltételei nem biztosítottak, úgy a támogatott a támogatás elszámolását az eseti támogatások elszámolására előírt módon köteles teljesíteni.

5. § A Rendelet 6. §-a az alábbi új (7) bekezdéssel egészül ki:

„6. §

…

(7) Amennyiben kizárólagos önkormányzati tulajdonban levő gazdasági társaság kap önkormányzati támogatást, a támogatott éves beszámolójában köteles a támogatás felhasználásáról beszámolni.”

 6.§ Záró és átmeneti rendelkezések

1. Jelen rendelet a kihirdetését követő napon lép hatályba.
2. Jelen rendelet a hatályba lépését követő napon hatályát veszti.

 **Nagy Bálint Dr. Gábor Hajnalka**

 **polgármester jegyző**